Blogpost minn Osservatur Politiku In-Nazzjonalisti kollha konna nafu x'kienu jagħmlu ġurnalisti tat-Times fi żmien meta Lawrence Gonzi kien Prim Ministru. Ħafna minnha konna ndaħħlu rasna fir-ramel u konna ngħidu li t-Times tagħmel hekk għax kienet gazzetta konservattiva. Min jaf kemm-il skuża konna nġibu biex ma noskurawx il-ġurnalisti tat-Times, apparti li ħafna minnha konna nixtruha kuljum. Kemm-il darba konna nsemmu li Christian Peregin, li kien ġurnalist tat-Times qabel fetaħ il-portal tiegħu Lovin Malta. Aħna n-Nazzjonalisti li konna naħdmu f'ministeri konna ngħidu li dan ma kienx jitlef opportunita' biex jattakka u jkabar lill-Prim Ministru ta' dak iż-żmien Lawrence Gonzi. Peregin kien ukoll fuq ta' quddiem biex jagħmel eloġji lil Muscat meta daħħal il-libertajiet ċivili. Illum Peregin innifsu kkonfermalna din il-perċezzjoni li kellna. Dan hu dak li dan l-istess ġurnalist f'artiklu tiegħu f'dawn l-aħħar jiem. Mela min jaqra artikli fil-blog tiegħek, Dr Mercieca, għandu bżonn jifhem li inti mhux veru toħroġ bil-'conspiracy theories'. Dak li tikteb huwa dejjem il-verita'. Tant hu hekk li f'dawn l-aħħar jiem, l-istess Peregin, li kif diġa għidt kien ġurnalist mat-Times, qed jikkonferma, b'mod li jneħħi kull dubju, li kien xewka ma' Lawrence Gonzi u l-Partit Nazzjonalista. Qed jammetti li kien hu li kixef iż-żieda li kien ta Gonzi lill-Ministri u s-Segretarji Parlamentari, anki jekk qed jgħid nofs verita' hemm, għaliex, li kont naħdem f'ministeru naf li kien hemm anki qbil mal-Lejber fuq dan u saħansitra, kien hemm deputati Laburisti li kienu qed jagħmlu pressjoni kbira biex din ir-riforma ssir, għaliex oriġinarjament kien ser tinkludi żieda fis-salarji tad-deputati kollha. Biss kien hemm xi ħadd għoli fiċ-ċivil li ried jagħmel il-bsaten fir-roti u llum jidher li Christian Peregin qed jikkonferma dak li kien jingħad fil-kurituri ta' Kastilja. Fuq din il-biċċa xogħol ma għandix problema. Biss nixtieq infakkar li t-Times taqa' wkoll taħt fundazzjoni li kienet waqqfet l-istess Mabel Strickland u tagħtha parametri preċiżi. Ma nafx kemm din l-ammissjoni ta' Christian Peregin tirrifletti l-missjoni li fuqha bniet il-fundazzjoni tagħha Mabel Strickland. Imbagħad aħna n-Nazzjonalisti konna l-iktar nies li nserrħuhom għax nixtru t-Times u aktar konna nemmnu dak li kienu jiktbu għax konna naħsbu li dik gazzetta kienet qed timxi max-xewqat li għalihom kienet twaqqfet l-istess Fundazzjoni Mabel Strickland. Jien għandi d-dubji tiegħi kemm din l-ammissjoni tirrifletti x-xewqat tal-istess Mabel Strickland. Ma jimpurtax li ġurnalisti jkunu mpressjonati b'mexxej politiku. Ma hemm xejn ħażin li ġurnalista jħossu qrib in-narrattiva ta' Joseph Muscat. Biss il-mistoqsija hija din. Kemm kienet dik in-narrattiva qrib il-kundizzjonijiet li għalihom Mabel Strickland kienet waqqfet il-fundazzjoni ta' The Times? Ġurnalist ta' stoffa jkun jaf x'hemm wara kull narrattiva politika. Biss il-mistoqsija li trid issir fl-opinjoni tiegħi lil kull ġurnalista ta' The Times, preżenti jew passati, jekk kellhomx xi relazzjoni diretta jew indiretta ma' Keith Schembri? U jekk dawk li kienu jikteb favur Joseph Muscat gawdewx b'xi mod, b'dirett jew indirett, mill-bidla fil-Gvern? Fuq kollox, minn dak li ħiereġ issa juri li ma kien jiġri xejn mingħajr l-approvazzjoni ta' Keith Schembri. Dak li żgur qed naraw hu l-kolass totali ta' din il-gazzetta li kienet istituzzjoni. Dan hu dak li jiġri meta edituri u ġurnalisti ma jżommux mal-ispirtu tax-xewqat ta' min ikun waqqafhom, f'dan il-każ max-xewqat ta' Mabel Strickland.